Ma se vasbyt vir graad inspireer | Netwerk24
Ma se vasbyt vir graad inspireer
Deur Landi Slatter 13 Oktober 2019 00:02
Toe Nandipha Sithilanga in gr. 10 swanger raak en geboorte gee aan 'n erg gestremde seuntjie, het dit gelyk asof geleerdheid haar nie beskore sou wees nie.
Maar drie jaar later het sy teruggegaan skool toe en nou, ná nege jaar waarin sy talle uitdagings oorkom het, is sy 'n gekwalifiseerde onderwyseres.
Al wat sy nou hoop, is dat sy gou 'n onderwyspos sal kry. En dié hoop brand hoog nadat haar werkgewer die afgelope week haar verhaal van vasbyt vir die wêreld vertel het op die Facebook-blad #ImStaying.
"Ek weet nou my familie het 'n toekoms," het Sithilanga (33), van Durban, dié week gesê.
Haar seuntjie, Ishmael, is in 2004 gebore met serebrale verlamming en kan nie loop, sien of praat nie. "Ek kon nie dadelik teruggaan skool toe nie, want ek moes na hom kyk," sê sy. Kort voordat sy 22 geword het, het sy besluit om terug te gaan skool toe. Haar ma het na Ishmael help kyk. Ná matriek het sy as 'n kinderoppasser en in 'n restaurant gewerk en by Unisa ingeskryf.
In haar eerste jaar het sy 'n NSFAS-beurs gehad, maar van haar tweede jaar af moes sy self betaal. Sy het intussen as huiswerker vir Claudette Ramsaran begin werk. In Mei vanjaar het sy uiteindelik haar graad gekry, met onderskeidings in wiskunde en Engels.
Ramsaran het dié week op Facebook haar storie vir die hele land vertel. Sithilanga se deursettingsvermoë, haar wil om te slaag en haar toewyding tot haar droom is 'n inspirasie, sê Ramsaran.
Terwyl Sithilanga werk soek, werk sy steeds as huiswerker en is bereid om te trek as sy 'n pos kry, sê sy.